गहलोत के बजट की हवा निकालने के चक्रव्यूह में खुद भाजपा न फँस जाए!
Rajasthan Latest Political Opinion चुनाव अभी दूर हैं पर राजस्थान में टिकटों की क़वायद अभी से शुरू हो चुकी है। ख़ासकर भाजपा, अपनी तैयारी में ज़ोर- शोर से जुट गई
चुनाव अभी दूर हैं पर राजस्थान में टिकटों की क़वायद अभी से शुरू हो चुकी है। ख़ासकर भाजपा, अपनी तैयारी में ज़ोर- शोर से जुट गई है। लेकिन इस तैयारी का असर कांग्रेस या अन्य पार्टियों पर कम, खुद भाजपा में ज़्यादा है। असर क्या, घबराहट कहिए। घबराहट टिकट कटने की। घबराहट नए छोरों को टिकट देने की। वजह साफ़ है।
गुजरात में पहले पूरा मंत्रिमंडल बदल डाला और बाद में तमाम पुरानों का काम तमाम कर दिया। एक को टिकट नहीं दिया। फिर भी अब तक की सबसे ज़्यादा सीटें जीतकर रिकॉर्ड बना दिया। इसलिए राजस्थान के पुराने भाजपाई यह भी नहीं कह सकते कि थोक में टिकट काटे गए तो पार्टी को नुक़सान हो सकता है।
आवाज़ उठाने वाले एक भाजपा नेता को पहले ही राजभवन में क़ैद कर दिया गया है। नेता प्रतिपक्ष के रूप में क़ाबिज़ गुलाबचंद कटारिया को हाल ही में राज्यपाल का पद दे दिया गया है। संकेत मिले हैं कि इस बार तीन बार से लगातार जीत रहे भाजपाइयों पर भी तलवार चल सकती है। कुल मिलाकर ज़्यादातर सीटों पर नए चेहरों पर दांव लगाया जाएगा।
गहलोत के बजट का काट भाजपा के पास नहीं
भाजपा की इस तैयारी के पीछे मुख्यमंत्री अशोक गहलोत के नए बजट का भी प्रभाव है। गहलोत जो बजट लाए हैं उसमें ऐसे कई उपाय हैं जो मुफ़्त की रेवड़ी तो कहे जा सकते हैं, लेकिन उनकी काट फ़िलहाल तो भाजपा के पास नहीं है।
स्वास्थ्य सुरक्षा पर गहलोत की नीति अकाट्य है और बेहद लोकप्रिय भी। सोमवार को राजस्थान आईं वित्तमंत्री निर्मला सीतारमण ने इस बजट की हवा निकालने की कोशिश की लेकिन लगता है इसका विपरीत प्रभाव ही पड़ेगा। सीतारमण ने कहा- पुरानी पेंशन नीति लागू करके राज्य अपना नुक़सान कर रहे हैं।
ऐसे राज्यों को एनपीएस यानी न्यू पेंशन स्कीम में जमा पैसा हम नहीं देंगे। उन पर राज्यों नहीं बल्कि कर्मचारियों का सीधा हक़ है और वह पैसा सीधे कर्मचारियों को ही मिलेगा।अब सवाल उठता है कि जब कर्मचारियों को ओल्ड स्कीम में ज़्यादा पैसा मिलेगा तो वे न्यू पेंशन स्कीम के पैसे की तरफ़ क्यों भागेंगे भला? यही वजह है कि ओपीएस के खिलाफ बयान देकर सीतारमण ने केंद्र सरकार, ख़ासकर भाजपा की मुसीबत बढ़ा दी है।
गहलोत...राजनीति के चतुर खिलाड़ी
गहलोत राजनीति के चतुर खिलाड़ी हैं। वे अच्छी तरह जानते हैं कि केंद्र के पास कर्मचारियों को लुभाने का कोई तरीक़ा बचा नहीं है। उनकी यानी गहलोत की नीतियों का विरोध जो भी करेगा, खुद ही फँसेगा। हो सकता है एक बार तू, एक बार मैं, की नीति के तहत भाजपा यह समझ रही हो कि इस बार तो राजस्थान में उसकी जीत पक्की ही है लेकिन यह इतना आसान भी नहीं है।
वजह साफ़ है- भाजपा अब तक यह तय नहीं कर पाई है कि राजस्थान में उसकी तरफ़ से पार्टी का अगुआ कौन होगा। वहाँ भी एक अनार, सौ बीमार की कहावत चल रही है। मुख्यमंत्री पद के दावेदार कांग्रेस से ज़्यादा भाजपा में हैं। जिसे तवज्जो नहीं मिलेगी, वही पार्टी को ज़ख़्म देगा।